Výbor
 Národnej rady Slovenskej republiky
      pre hospodárske záležitosti
                                                                           	35. schôdza výboru
                                                                           	Číslo: CRD - 1849/2020 - VHZ

88
U z n e s e n i e
Výboru Národnej rady Slovenskej republiky
pre hospodárske záležitosti
z 23. novembra 2020
k vládnemu návrhu zákona, ktorým sa mení a dopĺňa zákon č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov (tlač 272);

Výbor Národnej rady Slovenskej republiky 
pre hospodárske záležitosti

A.	s ú h l a s í 
s vládnym návrhom zákona, ktorým sa mení a dopĺňa zákon č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov (tlač 272);

B.	o d p o r ú č a

     Národnej rade Slovenskej republiky
vládny návrh zákona, ktorým sa mení a dopĺňa zákon č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov (tlač 272) schváliť s pozmeňujúcimi a doplňujúcimi návrhmi uvedenými v prílohe;

C.	p o v e r u j e
1.	predsedu výboru, aby výsledky rokovania výboru v druhom čítaní zo dňa                    23. novembra 2020 spolu s výsledkami rokovania ostatných výborov spracoval do písomnej spoločnej správy výborov v súlade s § 79 ods. 1 rokovacieho poriadku Národnej rady Slovenskej republiky a predložil ju na schválenie gestorskému výboru,
2.	spoločného spravodajcu výborov P. Vonsa, aby v súlade s § 80 ods. 2 rokovacieho poriadku Národnej rady Slovenskej republiky informoval o výsledku rokovania výborov a aby odôvodnil návrh a stanovisko gestorského výboru k návrhu zákona uvedené v spoločnej správe výborov na schôdzi Národnej rady Slovenskej republiky.                                              

                                                                                                      
Rastislav Jílek						Peter  K r e m s k ý, v.r.    
Maroš Kondrót 						       predseda výboru
overovatelia výboru

		   Výbor
 Národnej rady Slovenskej republiky
      pre hospodárske záležitosti             				
 35. schôdza výboru
                                                                                             		 Príloha k uzneseniu č. 88
  
Z m e n y  a  d o p l n k y

k vládnemu návrhu zákona, ktorým sa mení a dopĺňa zákon č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov (tlač 272)

1.	K čl. I 
V čl. I sa vypúšťa bod 4.
Nasledujúce body sa primerane prečíslujú.   

Ide o vypustenie navrhovaného doplnenia, ktoré by zužovalo pojem systémových porúch len na panelové domy. Systémové poruchy sa vyskytujú v konštrukčných systémoch a stavebných sústavách realizovaných aj inou technológiou výstavby bytových domov v rámci hromadnej bytovej výstavby. Materiálová skladba obvodového plášťa v tomto prípade nie je len panel ale aj tehla, pórobetónové tvárnice, keramzitbetón, troskopemzobetón, pórobetón, železobetónové dielce a pod. Je preto potrebné zachovať obsah pojmu systémových porúch v doterajšom platnom znení. 

2.	K čl. I 
	V čl. I, 27. bode v § 11 ods. 1 písm. e) sa za slovo „záväzným“ vkladá slovo „právnym“. 

Pozmeňujúci návrh legislatívno-technickej povahy terminologicky spresňuje dané ustanovenie.

3.	K čl. I, nový bod 
V čl. I sa za bod 36 vkladá nový 37. bod, ktorý znie:
„37. V § 13 ods. 2 sa za slová „nájomných bytov“ vkladajú slová  „alebo so zvýšením sociálno-kultúrnej úrovne rómskej osady“.“.
Nasledujúce body sa primerane prečíslujú.  

Cieľom ustanovenia § 5 zákona č. 443/2010 Z. z. v platnom znení je poskytovanie dotácií aj na obstaranie technickej vybavenosti na zvýšenie sociálno-kultúrnej úrovne rómskej osady. Detailnejším špecifikovaním podmienok v § 13 ods. 2 sa odstráni formulačná nepresnosť v kontexte so znením § 13 odsek 3 v súvislosti s podmienkami tejto podpory.  

4.	K čl. I, nový bod 
V čl. I sa za 36. bod vkladá nový 37. bod, ktorý znie:
                 „37. V § 13 ods. 5 sa slová „písm. p)“ nahrádzajú slovami „písm. o)“.“.

     Nasledujúce body sa primerane prečíslujú.

Legislatívno-technická úprava, preznačenie vnútorných odkazov v súvislosti s vypustením písmena h) v § 2 ods. 1 (čl. I, 3. bod). Odstráni sa tak nesprávny vnútorný odkaz v platnej právnej úprave.

5.	K čl. I, nový bod 
V čl. I sa za bod 46 vkladá nový 47. bod, ktorý znie:
„47. V § 22 odsek 4 znie:
„(4) Mesačný príjem oprávnenej fyzickej osoby a ostatných osôb žijúcich v byte podľa odseku 3 sa vypočíta z príjmu42) za kalendárny rok predchádzajúci roku, v ktorom vznikol nájom bytu, ako podiel tohto príjmu a príslušného počtu mesiacov, počas ktorých sa príjem poberal.“.“.
Poznámka pod čiarou k odkazu 41 sa vypúšťa.
Nasledujúce body sa primerane prečíslujú. 

Navrhovaná úprava prepája výpočet príjmu domácnosti v rámci posudzovania oprávnenosti fyzickej osoby pre poskytnutie nájomného bytu na účel sociálneho bývania na nové definovanie okruhu osôb tvoriacich domácnosť pre účely posudzovania príjmu zavedené v odseku 3.